ET Euroopa Liidu Teataja C 172/13

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 172/06)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) nr 2081/92

“ACEITE DE LA RIOJA”

EÜ nr ES/00312/21.8.2003

KPN (X) KGT ( )

Käesolev kokkuvõte on koostatud teavitamise eesmärgil. Põhjalikuma teabe saamiseks, eriti kõnealust kaitstud päritolunimetust või kaitstud geograafilist tähist kandvate toodete tootjate kohta, soovitame tutvuda tehnospetsifikaadi täisversiooniga kas siseriiklikul tasandil või Euroopa Komisjoni talituste juures (1).

1. Liikmesriigi pädev ametiasutus:

Nimi: Subdirección General de Sistemas de Calidad Diferenciada — Dirección General de Alimentación — Secretaría General de Agricultura y Alimentación del Ministerio de Agricultura, Pesca y Alimentación de España Aadress: Infanta Isabel, 1, E-28071 Madrid Telefon: 34 — 941-347 53 94 Faks: 34 — 941-347 54 10

2. Taotlejate rühm:

2.1 Nimi: “Asolrioja” Asociación de Trujales y Olivicultores de La Rioja 2.2 Aadress: C/ Gran Vía, no 14, 8oA. Logroño. La Rioja Telefon: 655 93 89 80 2.3 Koosseis: tootjad/töötlejad (X) muud ( )

3. Toote liik:

Külmpressitud ekstra oliiviõli. Klass: 1.5. — Rasvained (või, margariin, õlid jne).

4. Tehnospetsifikaat

(artikli 4 lõike 2 tingimuste kokkuvõte)

4.1 Nimetus: “Aceite de La Rioja”

4.2 Kirjeldus: Toode on saadud oliivipuu viljast (oliivist) üksnes mehaaniliste meetodite või protsesside abil, kaasa arvatud pressimine, ning tingimustes, eelkõige termilistes, mis ei põhjusta õli riknemist; õlil on laitmatu maitse ja vabade rasvhapete hulk, mis oleiinhappena väljendatult ei ületa 0,8/100 g, välja arvatud õlid, mis on saadud lahustite või taasesterdamise abil, ning muud õlisegud või oliiviõli, mis on toodetud teistsugusel viisil.

Kaitstud päritolunimetusega õlid on külmpressitud ekstra oliiviõlid, millel on puhas välimus ilma igasuguse varjundi, hägususe ja lisanditeta, mis takistaksid hindamast nende läbipaistvust. Nende mõningate nüanssidega roheline toon varieerub intensiivsest helerohelisest intensiivse sügavroheliseni. Neil ei ole mingit liiki puudusi, nende positiivsed omadused on piisavalt tugevad ja maitse on puuviljaline, kerge mandliaktsendiga, pehme ja kergelt vürtsikas, mitte hapukas.

Pärast küpsemist on “Aceite de La Rioja” füüsikalis-keemilised omadused järgmised: happesus kuni 0,8 või sellega võrdne; ekstinktsioonitegur K270 kuni 0,20 või sellega võrdne; ekstinktsioonitegur K232 kuni 2,50 või sellega võrdne, peroksiidarv mg-ekv O2/kg kuni 15 või sellega võrdne, niiskuse ning lenduvate ainete hulk aurukuivatis 105 1C kuni 0,1/100 või sellega võrdne, lahustumatuid lisandeid õlieetris 1C kuni 0,1/100 või sellega võrdselt, organoleptilise hinnangu veamediaan (Md) Md = 0 ja organoleptiline hinnangu viljale iseloomulikkuse mediaan (Mf) Mf > 0.

4.3 Geograafiline piirkond: Kasvatuspiirkond langeb kokku säilitamis-, pressimis- ja pakendamispiirkonnaga ja katab 503 388 ha, mis moodustab La Rioja autonoomse piirkonna.

4.4 Päritolutõend: Kasvandused ja istandused, õliveskid ja tootmistehased, mis asuvad piiritletud alal, kust tooraine pärineb ja kuhu see transporditakse hilisemaks töötlemiseks, peavad olema kantud assotsiatsiooni “Asolrioja” asjakohastesse registritesse.

Lisaks nende kasvanduste ja/või istanduste, õliveskite ja/või tootmistehaste oma sisekontrollile teeb väliskontrolli ICAR. Instituto de Calidad Agroalimentaria de La Rioja) või assotsiatsiooni “Asolrioja” kaasatud väliskontrolliüksus, keda on tunnustanud pädev ametiasutus (La Rioja autonoomse omavalitsuse põllumajandusnõukogu Consejaríja de Agricultura, Ganadería y Desarrallo Rural) ning kes peavad järgima normi UNE EN 45.004, tõestamaks erapooletult, et kaitstav külmpressitud ekstra oliiviõli vastab määruses ja tehnospetsifikaadis kehtestatud tingimustele.

Iga kasvandus ja/või istandus, õliveski ja/või tootmistehas peab taotlema assotsiatsioonilt registreerimist kontrollikavasse; ICAR või volitatud kontrolliüksus väljastpoolt hindab nimetatud avaldust registreerimisauditi abil ja kui vastavust on kontrollitud, võib asjaosalise kanda tähtajatut registrit pidava assotsiatsiooni vastavasse registrisse. Seejärel peab ICAR või väliskontrolliüksus sisse seadma auditikava, mille alusel koostatakse aruanne, mida hindab seesama toiduainete kvaliteediga tegelev asutus; kui otsus on positiivne, siis antakse tootele sertifikaat, mis tagab, et päritolugarantiiga turustatakse üksnes külmpressitud ekstra oliiviõli, mis on läbinud kõik kontrollimised kogu protsessi vältel. Samuti on loodud koordinatsiooninõukogu, et tagada nii eespool mainitud assotsiatsiooni kui ka ICARi ja väliskontrolliüksuse erapooletus.

Toote jälgitavus tagatakse tema identifitseerimisega igas tootmis- ja müügietapis.

4.5 Tootmismeetod: Viljade sanitaarne seisukord, korjeaeg ja üha moodsam töötlemistehnika tagavad tootmispiirkonna viljade ja sellest tulenevalt ka nendest viljadest saadud õli hea kvaliteedi. Oliivipuude viljakandvus ja nende varju tihedus vastavad istanduse vegetatiivsele seisundile. Saagi korjet teostatakse alati suure hoolega ning kaitstud päritolunimetusega õli toodetakse ainult tervetest viljadest, mida korjatakse otse puult, kui viljad on piisavalt küpsed.

Kõikidel õliveskitel ja/või tootmistehastel peavad olema süsteemid, mis võimaldavad külmpressitud ekstra oliiviõli “Aceite de La Rioja” töötlemiseks ettenähtud vilju ja eespool mainitud õli eraldi maha laadida, et vältida võimalikku segiminekut. Samuti peavad neil olema asjakohased ruumid oliivide ja kaitstud päritolunimetusega õli ladustamiseks enne nende töötlemist. Oliivide pressimine peab toimuma maksimaalselt 48 tunni jooksul pärast saagikoristust, et vältida oliivide käärimahakkamist või hapuksminekut. Temperatuur ei tohi õli pressimise jooksul ületada 30 °C pressimissüsteemis ja 45 °C tsentrifuugimissüsteemis.

Külmpressimine ei tohi kesta üle 60 minuti ja temperatuur ei või ületada 30 °C; kunagi ei tohi teha üle ühe külmpressimistsükli.

Külmpressitud oliiviõli (ekstra) “Aceite de La Rioja” ei tohi rafineerida.

Kaitstud päritolunimetusega õli hoidmine peab toimuma tingimustes, mis tagavad selle parima säilimise. Eelistatud on õlipresside anumad, roostevabast terasest mahutid ja/või metallmahutid, mille sisemus on kaetud keraamilise materjali, epoksüvaigu või muu, toiduainetele sobiva kvaliteediga inertse materjaliga. Need mahutid peavad olema hermeetiliselt suletud ning nende temperatuur peab olema paras ja püsiv, mitte üle 22 °C.

Õli tohib pakendada ainult siis, kui see vastab käesoleva dokumendi punktis 4.2 esitatud füüsikalis-keemilistele omadustele ja läbib organoleptilise katse, mille teeb kvalifikatsioonikomisjon.

Kaitstud päritolunimetusega toote kvaliteedi säilitamiseks ja jälgitavuse ning kontrolli tagamiseks peavad kõik tootmis-, vastuvõtmis-, töötlemis- ja pakendamisprotsessid toimuma piiritletud geograafilisel alal.

4.6 Seos piirkonnaga: Ajalooline seos: Vahemeremaade tervisliku toitumisviisi voorustele tõttu tänapäeval kõrgelt hinnatud oliiviõli on traditsiooniline toiduaine La Riojas, kus seda kasutatakse ka plaastrite valmistamiseks ja nahale määrimiseks. Usklikud valasid oliiviõli eraklate ja pühamute lampidesse, et seda hiljem neitsite palvete saatel valutavatele kohtadele määrida. La Rioja põllumeestel on olnud aastaid komme süüa isutekitaja ja õhtuootena tükeldatud ja maitsestatud oliive, mida hoitakse soolvees koos tüümiani, küüslauguküünte ja apelsinikoorega.

Kuid esimestena eraldasid La Riojas oliivist pressimise teel mahla hoopis roomlased. Piisavateks tõenditeks on Murillo de Río Lezas leitud Rooma-aegne kaalupomm ja ühes Alfaro pressimistöökojas avastatud kahe suure õliplekiga õlimahuti.

Juba XVIII sajandil leiti kirjalikke viiteid oliivikasvatusele, mis oli ainus tõeliselt organiseeritud kultuur provintsis, ja õlipressidele, millega oliive töödeldi: La Rioja 42 õlipressi arv vähenes 1861. aastaks 39ni, tõustes seejärel 1945. aastal 64ni ja 1953. aastal 81ni, seal oli jääkõlide töötlemise tehas, neli tööstusliku seebi tehast ja kuus tavalise seebi tehast, mis kasutasid oliiviõli oma toodete valmistamiseks. Selsamal XVIII sajandil rõhutab Berceo ka “La Rioja” sordi oliiviõli olemasolu, mida eksporditi Indiasse ja Põhja-Euroopasse.

Oliiviõli ekspordi tähtsus Alfaros aastatel 1846.—1850 on märgitud ära Pascual Madozi teoses “Diccionario Geográfico Estadístico Histórico de España y sus Posesiones de Ultramar” (statistilis-geograafilis-ajalooline teatmeteos Hispaania ja tema ülemerevalduste kohta).

Looduslikud tingimused: Rioja oliiviistandused asuvad peamiselt pruunmuldadel, mis sisaldavad pindmises kihis vähe huumust ja rikkalikult lupja, savi, muda ja liiva ning on vettpidamatu pealiskihiga, mis tagab piisava kuivenemise ja piiratud kasvu, eriti viljade valmimise faasis, ning selle tulemusel piisava hormoontasakaalu, mis mõjub positiivselt seal toodetud õlide kvaliteedile, tagades sel viisil vilja õli-, polüfenooli- ja antotsüaanisisalduse kasvu ning aroomi tugevnemise ja pH taseme, maleiinhappe, kaaliumi ja rohu maitse vähenemise. Teist tüüpi ja viljakamal pinnasel oleks tegemist liigse, st pikema kasvuajaga, mis mõjuks halvasti ka oliivide küpsemisperioodile, lükates edasi viljade valmimisaja ja põhjustades ebasobiva küpsemise. Peale selle tekitaks, lehestiku suurem tihedus ja intensiivsem kasv probleeme varjuga, tekiks rohkem seenhaigusi, mis viiks kvaliteedi langemiseni.

Kaitstud geograafilise piirkonna valdavalt mõõdukas parasvöötmeline mõningase kontinentaalsusega kliima — kus on mahedad talved ja pikad soojad suved; vähe, kuid piisavalt sademeid, et tagada selle vihmaga kastetava kultuuri sobiv areng; valgusküllasus ja vähe muutuv temperatuur öö ja päeva vahel — loob ideaalsed tingimused oliivipuu sobilikuks kasvamiseks, mille tulemusel õli hulk suureneb ja aroom tugevneb ning happelisuse koguhulk väheneb.

Talviste madalate temperatuuride ja külmatundide ajal, mis on muuhulgas vajalikud oliivipuu hilisemaks õitsemiseks ja vilja moodustumiseks, on oliivipuu vegetatiivses puhkeseisundis, ilma lehtede ja viljadeta, selle perioodi ajal talub ta temperatuuri kuni –10 °C. Pärast vegetatiivset puhkeseisundit vajab oliivipuu valgust ja temperatuuri +10 °C… +25 °C, et areng toimuks korralikult. Sel moel tagab piiritletud ala mõõdukas parasvöötmeline kliima piisavalt valgust ja soojust, ilma et see oleks üleliia tugev ning põhjustaks fotosünteesi katkemise ja lehtede närbumise, sest nende lehtede evapotranspiratsiooni juurte panus ei kompenseeri.

Temperatuuri tõus, mis on omane üksnes küpsemisperioodile, mõjub samuti positiivselt antotsüaanide sünteesimisele.

Muude oluliste tegurite kõrval hea saagi ning seega ka hea õli saamiseks võib mainida oliivikasvatajat — isikut, kes täiendab piirkonna looduslikku tootlikkust oma hoolsa tööga. Piirkonna oliivikasvatajatel on suured teadmised oliivipuudest ja nad kasutavad traditsioonilisi kultuuriaretustehnikaid, mille eesmärgiks on saada tasakaalustatud ja kvaliteetõli tootmiseks sobivaid oliivipuid.

4.7 Kontrolliasutus:

Nimi: Instituto de Calidad Agroalimentaria de La Rioja Aadress: Avda. de La Paz, 8-10, E-26071, Logroño (La Rioja) Telefon: 941 29 16 00 Faks: 941 29 16 02

4.8 Märgistus: Etiketil peab kindlasti olema Denominación de origen Protegida “Aceite de La Rioja”.

4.9 Siseriiklikud nõuded:

— 9. juuni 1992. aasta põhiseaduse rakendusseadus 3/1982, millega sätestatakse La Rioja autonoomsus (muudetud 24. märtsi 1994. aasta põhiseaduse rakendusseadusega 3/1994 ja 7. jaanuari 1999. aasta põhiseaduse rakendusseadusega 2/1999).

— 8. märtsi 1995. aasta seadus 3/1995, millega sätestatakse de La Rioja autonoomse piirkonna valitsemise ning haldamise juriidiline kord.

— 26. novembri 1992. aasta seadus 30/1992 riigiasutuste juriidilise korra ja ühise haldusmenetluse kohta.

— 25. jaanuari 1994.aasta otsus, millega täpsustatakse Hispaania õigusaktide ja nõukogu määruse nr 2081/92/EMÜ vastavust põllumajandussaaduste ja -toodete ning toiduainete geograafiliste tähiste ja päritolunimetuste alal.

— 22. oktoobri 1999. aasta kuninga dekreet 1643/99 ühisesse kaitstud päritolunimetuste ja kaitstud geograafiliste tähiste registrisse kandmise taotluste menetlemise eeskirjade kohta.

(1) Euroopa Komisjon — põllumajanduse peadirektoraat — põllumajandustoodete kvaliteedipoliitika osakond — B-1049, Brüssel.